b"\n_START_ARTICLE_\nB\xc4\x83t\xc4\x83lia de la Malplaquet\n_START_SECTION_\nContext\n_START_PARAGRAPH_\nSitua\xc8\x9bia militar\xc4\x83 \xc8\x99i economic\xc4\x83 din Fran\xc8\x9ba, dup\xc4\x83 \xc3\xaenfr\xc3\xa2ngerile suferite \xc8\x99i \xc8\x99apte ani de r\xc4\x83zboi, era agravat\xc4\x83 de declinul economic \xc8\x99i de o iarn\xc4\x83 grea care a dus la moartea a mii de francezi. Poporul dorea pacea \xc8\x99i o parte a Cur\xc8\x9bii era de aceea\xc8\x99i p\xc4\x83rere. Cu toate acestea, din cauza condi\xc8\x9biilor inacceptabile impuse de c\xc4\x83tre Marea Coali\xc8\x9bie, Ludovic al XIV-lea refuz\xc4\x83 s\xc4\x83 semneze pacea. \xc3\x8en iunie, regele a f\xc4\x83cut un apel la poporul s\xc4\x83u, \xc3\xaendemn\xc3\xa2ndu-l la un ultim efort pentru a ob\xc8\x9bine o pace onorabil\xc4\x83. Poporul era al\xc4\x83turi de suveranul s\xc4\x83u, scandalizat de termenii propu\xc8\x99i de alia\xc8\x9bi. Mul\xc8\x9bi tineri, care la \xc3\xaenceput refuzaser\xc4\x83 s\xc4\x83 se \xc3\xaenroleze, au r\xc4\x83spuns la apelul regelui. Ab\xc4\x83tu\xc8\x9bi dup\xc4\x83 \xc3\xaenfr\xc3\xa2ngerile de la Ramillies \xc8\x99i Oudenaarde, armata din Flandra reg\xc4\x83se\xc8\x99te speran\xc8\x9ba \xc8\x99i optimismul datorit\xc4\x83 energicului comandant, mare\xc8\x99alul Villars. Ajuns la jum\xc4\x83tatea lunii martie, Villars se \xc3\xaengrije\xc8\x99te de confortul oamenilor s\xc4\x83i \xc8\x99i \xc3\xaencepe construirea unor linii defensive \xc3\xaentre taberele Douai \xc8\x99i Saint-Venant. _NEWLINE_Alia\xc8\x9bii \xc3\xaencearc\xc4\x83 s\xc4\x83 exploateze avantajul ob\xc8\x9binut \xc3\xaen anul anterior datorit\xc4\x83 victoriei ob\xc8\x9binute \xc3\xaen b\xc4\x83t\xc4\x83lia de la Oudenaarde \xc8\x99i a cuceririi ora\xc8\x99ului Lille. De partea lor, francezii \xc3\xaencearc\xc4\x83 timid s\xc4\x83 sprijine Mons, aflat sub asediu dup\xc4\x83 c\xc4\x83derea prematur\xc4\x83 a ora\xc8\x99ului Tournai la sf\xc3\xa2r\xc8\x99itul lui iulie.\n_START_SECTION_\nB\xc4\x83t\xc4\x83lia\n_START_PARAGRAPH_\nArmata Coali\xc8\x9biei, 86000 de oameni \xc8\x99i 100 de tunuri, compus\xc4\x83 din austrieci \xc8\x99i olandezi afla\xc8\x9bi sub comanda Ducelui de Marlborough \xc8\x99i a Prin\xc8\x9bului Eugen de Savoia se opunea armatei franco-bavareze, 75000 de oameni \xc8\x99i 80 de tunuri, condus\xc4\x83 de mare\xc8\x99alul Villars \xc8\x99i mare\xc8\x99alul Boufflers. Boufflers era un ofi\xc8\x9ber superior lui Villars, dar lupta voluntar sub comanda acestuia. Cele dou\xc4\x83 armate se pun pe pozi\xc8\x9bie, fa\xc8\x9b\xc4\x83 \xc3\xaen fa\xc8\x9b\xc4\x83. Pe 11 septembrie, la ora 9, prin\xc8\x9bul Eugen, sprijinit de regimentul prusac al contelui de Finckenstein, \xc3\xaencepe o ofensiv\xc4\x83 asupra flancului st\xc3\xa2ng francez, \xc3\xaemping\xc3\xa2ndu-i pe francezi \xc3\xaen p\xc4\x83durea din spatele lor. Ideea acestui plan era de a-l for\xc8\x9ba pe Villars s\xc4\x83 angajeze \xc3\xaen lupt\xc4\x83 rezervele sale, sl\xc4\x83bind astfel centrul s\xc4\x83u._NEWLINE_Pe cealalt\xc4\x83 arip\xc4\x83, olandezii sub comanda lui John William Friso, Prin\xc8\x9b de Orania, atac\xc4\x83 o or\xc4\x83 mai t\xc3\xa2rziu flancul drept francez, distr\xc4\x83g\xc3\xa2ndu-l astfel pe Boufflers, care nu poate veni \xc3\xaen ajutorul lui Villars. Dup\xc4\x83 ce mare\xc8\x99alul Villars \xc3\xae\xc8\x99i regrupeaz\xc4\x83 for\xc8\x9bele, Marlborough \xc8\x99i prin\xc8\x9bul Eugen atac\xc4\x83 din nou, de data aceasta sprijini\xc8\x9bi de regimentul generalului Withers, for\xc8\x9b\xc3\xa2ndu-l pe Villars s\xc4\x83 redirec\xc8\x9bioneze for\xc8\x9bele din centrul s\xc4\x83u pentru a r\xc4\x83spunde atacului. La ora 11, mare\xc8\x99alul Villars este r\xc4\x83nit la un genunchi de o muschet\xc4\x83 \xc8\x99i \xc3\xaei las\xc4\x83 comanda lui Boufflers. Atacul final decisiv este dat de infanteria britanic\xc4\x83 aflat\xc4\x83 sub comanda contelui Hamilton, care, trec\xc3\xa2nd la atac asupra centrului inamic sl\xc4\x83bit, for\xc8\x9beaz\xc4\x83 escadroanele de cavalerie ale casei regelui s\xc4\x83 \xc3\xaenfrunte cavaleria prin\xc8\x9bului de Hesse-Cassel. Mare\xc8\x99alul Boufflers preia el \xc3\xaensu\xc8\x99i comanda centrului francez \xc8\x99i reu\xc8\x99e\xc8\x99te s\xc4\x83 resping\xc4\x83 de \xc8\x99ase ori atacul inamicilor; dar la ora 15, sub focul infanteriei britanice, Boufflers ajunge la concluzia c\xc4\x83 nu poate c\xc3\xa2\xc8\x99tiga \xc8\x99i ordon\xc4\x83 retragerea. _NEWLINE_Alia\xc8\x9bii, care au suferit pierderi grele (21000 de oameni), renun\xc8\x9b\xc4\x83 s\xc4\x83-i h\xc4\x83r\xc8\x9buiasc\xc4\x83 pe francezi.\n_START_SECTION_\nBilan\xc8\x9b\n_START_PARAGRAPH_\nB\xc4\x83t\xc4\x83lia de la Malplaquet a fost cea mai s\xc3\xa2ngeroas\xc4\x83 b\xc4\x83t\xc4\x83lie a R\xc4\x83zboiului Succesiunii Spaniole, alia\xc8\x9bii pierz\xc3\xa2nd \xc3\xaentre 20000 \xc8\x99i 25000 de oameni \xc8\x99i renun\xc8\x9b\xc3\xa2nd la invazia Fran\xc8\x9bei. Dup\xc4\x83 normele de r\xc4\x83zboi din acele timpuri, b\xc4\x83t\xc4\x83lia a fost o victorie a Marii Alian\xc8\x9be, francezii retr\xc4\x83g\xc3\xa2ndu-se \xc8\x99i l\xc4\x83s\xc3\xa2nd c\xc3\xa2mpul de b\xc4\x83t\xc4\x83lie \xc3\xaen posesia alia\xc8\x9bilor. \xc3\x8en contrast cu victoriile precedente ale Ducelui de Marlborough, armata francez\xc4\x83 aparent intact\xc4\x83 (a pierdut 6000 de oameni) s-a retras \xc3\xaen ordine la Bavay \xc8\x99i Valenciennes. Aceast\xc4\x83 evaluare i-a permis Fran\xc8\x9bei s\xc4\x83 continue s\xc4\x83 se apere p\xc3\xa2n\xc4\x83 la victoria din B\xc4\x83t\xc4\x83lia de la Denain, s\xc4\x83 negocieze Tratatul de la Utrecht \xc8\x99i s\xc4\x83 pun\xc4\x83 cap\xc4\x83t r\xc4\x83zboiului \xc3\xaentr-o pozi\xc8\x9bie avantajoas\xc4\x83.\n_START_SECTION_\nAnecdot\xc4\x83\n_START_PARAGRAPH_\nDup\xc4\x83 cronicile timpului, \xc3\xaen cursul b\xc4\x83t\xc4\x83liei a \xc3\xaenceput s\xc4\x83 circule \xc3\xaen r\xc3\xa2ndurile francezilor \xc8\x99tirea eronat\xc4\x83 c\xc4\x83 Ducele de Marlborough fusese ucis. \xc3\x8en semn de bucurie pentru \xe2\x80\x9eie\xc8\x99irea din scen\xc4\x83\xe2\x80\x9d a du\xc8\x99manului lor, solda\xc8\x9bii Regelui Soare au \xc3\xaenceput s\xc4\x83 intoneze un c\xc3\xa2ntec celebru Marlbrough s'en va-t-en guerre (fr/en). \xc3\x8en realitate Ducele de Marlborough nu a fost nici m\xc4\x83car r\xc4\x83nit \xc3\xaen timpul b\xc4\x83t\xc4\x83liei, iar m\xc3\xa2na sa dreapt\xc4\x83, Prin\xc8\x9bul Eugen de Savoia, a fost r\xc4\x83nit u\xc8\x99or."